**offside**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

aş putea nega că te-am iubit

tu ai face probabil la fel în locul meu

dar nu ne-ar folosi la nimic

ne-am împiedica unul în ochii celuilalt

irişii s-ar deschide dureros de adânc

privind în întunericul camerei uşa care ne separă

deschide

îmi şopteşti

deschide

îţi spun

parcă am negocia preţul fericirii

carnea mea se înfăşoară pe oasele tale

într-atât îţi aparţin

tu chiar nu vezi c-au înflorit castanii a doua oară

de când am trecut împreună prin portalul timpului

eu sunt tot pe front

în linia-ntâi

acolo unde m-ai lăsat

moartea joacă mereu la offside

şi trece zâmbind împingând o targă

trimite-mi o veste

despre primăvara de mâine

\*\*\*

marea nu poate nega sărutul stâncii

nici lacrima uitată pe un țărm în formă de dor

în zilele de după vacanță

eu n-aș putea uita cum am cules

diamantul dintr-o mare de sticlă înșelătoare

cum mi-am culcat obrazul pe fiecare fațetă

am șoptit deschide

și porțile edenului mi-au alintat cuvintele

pe fiecare literă

așa am învățat să-ți gust de pe buze

în tăcere

alfabetul iubirii

te-am simți intrând în carnea mea

la fel cum simt iarna

rotundul soarelui pășind în cameră

să-mi mângâie fiecare talpă uitată în labirintul sufletului

de primăvara ta

eu nu joc la offside

sfidez moartea

călăii ascunși în umbra noastră

lăsând ploaia să spele colbul lumii

și pietrele să râdă la soare după furtună

împreună

am desenat al cincilea anotimp

liliana trif ioan grigoraș